পশ্চিমবঙ্গের এক মানসিক ভারসাম্যহীন তরুণকে বাড়ি ফেরাল গুজরাতের পুলিশ। এমনকী, তাঁর বাড়ির খোঁজ না পাওয়া পর্যন্ত ওই তরুণকে বেশ কয়েকদিন নিজেদের আশ্রয়েই রেখেছিলেন পুলিশকর্মীরা। সম্প্রতি তাঁর পরিবারই আইনরক্ষকের এই মানবিকতার প্রশংসা করেছেন।
সুরজিৎ সরকার (২৬) নামে ওই তরুণের বাড়ি উত্তর ২৪ পরগনার বড়াতালিখোলায়। পেশায় এক বিদ্যুৎবণ্টন সংস্থার কর্মী। গত ২২ নভেম্বর পরিবারকে না জানিয়ে তিনি বাড়ি থেকে বেরিয়ে যান। বিমানে করে পৌঁছন গুজরাতের বঢোদরায়। সেখান থেকে যান চানোড় শহরে। উদ্দেশ্য ছিল, সেখানকার সাধু-সন্ন্যাসীদের কাছ থেকে তাঁর মানসিক অসুস্থতার চিকিৎসার উপায় জেনে নেওয়া। পুলিশ সূত্রের খবর, কয়েকদিন ওই অঞ্চলেই ঘুরে বেড়ান তিনি। শেষপর্যন্ত নর্মদা নদীর তীরে কয়েকজন মাঝি সুরজিতের আচরণে অসংগতি লক্ষ করে পুলিশে খবর দেন।
চানোড় থানার সাব-ইন্সপেক্টর জে এম বাঘেলা এবেলা’কে ফোনে বলেন, ‘‘নর্মদার ঘাট থেকে উদ্ধার করে আমি সুরজিৎকে থানায় নিয়ে আসি। তাঁকে নিরাপদ আশ্রয় খুঁজে দেওয়ার প্রস্তাবও দিই। কিন্তু তিনি অন্য কোথাও যেতে রাজি হননি। তাই থানাতেই তাঁর থাকার বন্দোবস্ত করা হয়।’’ বাঘেলা জানিয়েছেন, থানায় বেশিরভাগ সময় চুপচাপই থাকতেন সুরজিৎ। মাঝেমধ্যে যোগ-চিকিৎসা বিষয়ে তাঁর সঙ্গে কথা বলতেন। সুরজিতের কাছ থেকে তাঁর বাড়ির ঠিকানা এবং ফোন নম্বর পেতে কয়েকদিন লেগে যায়। পুলিশের কাছে খবর পেয়ে ছেলেকে আনতে গুজরাতে যান সুরজিতের পরিবারের সদস্যেরা।
মোদীর রাজ্যের পুলিশের প্রশংসা করে সুরজিতের মা এবেলা’কে ফোনে বলেন, ‘‘আমদের সঙ্গে দেখা হওয়ার আগেই ৫ ডিসেম্বর থানা থেকে ফের পালিয়ে যায় সুরজিৎ। পুলিশের চারটি দল তাকে খোঁজার চেষ্টা করছিল। গুজরাতে আমাদের থাকার বন্দোবস্তও করে দিয়েছিলেন পুলিশকর্মীরা। তাঁরা যেভাবে সাহায্য করেছেন, তার কোনও তুলনা নেই।’’ তিন দিন বাদে খবর পাওয়া যায়, সুরজিৎ একাই বাড়ি ফিরে গিয়েছেন।